**Broj: 01- 076/23-6670**

**Podgorica, 28.12.2023. godine**

**Klub poslanika Socijaldemokrata Crne Gore**

**Poslanik, g-din Branislav Nenezić**

**POSLANIČKO PITANJE**

Da li će Vlada CG i resorno ministarstvo učiniti napore za obnovu pomorske linije Bar-Bari u susret turističkoj sezoni i to kroz davanje pomenute linije na koncesiju ili kupovinom trajekta za pomenutu liniju i da li će se preispitati Odluka Skupštine akcionara „Barska plovidba“ AD donijeta 27.06.2023 godine kojom se Odobrava kupovina Ro-Ro/putničkog broda AF„Francesca“ ?

**ODGOVOR**

Uvaženi poslaniče Neneziću,

Zahvaljujem na postavljenom pitanju. Da bi bila uspješnija Crna Gora mora snažnije koristiti svoje komparativne prednosti. Jedna od njih je izlaz na more i resurs kakav u tom smislu predstavlja Luka Bar, pa na toj liniji i ponovno povezivanje Crne Gore i Italije pomorskim putem. Čini mi se da smo oko toga saglasni i uvjeravam Vas da Vlada, odnosno resorno ministarstvo, intenzivno radi na iznalaženju modela za realizaciju ovog plana.

Ono što je u kontekstu Vašeg pitanja nepohodno prethodno precizirati, a što je važno za obnovu međunarodne pomorske linije Bar-Bari je aktuelni status Akcionarskog društva „Barska plovidba“.

Naime, kako me je ministar saobraćaja i pomorstva Filip Radulović informisao kompanija se nalazi u situaciji kada još uvijek mora da vrši otplatu kredita prema Exim banci. Prema trenutno raspoloživim podacima, vjerujemo da će AD "Barska plovidba" moći samostalno da servisira otplatu januarske rate kredita, ali je već u julu to manje izvjesno.

Uporedo sa tim, a u skladu sa rješenjem Agencije za zaštitu konkurencije od 17. avgusta 2022. godine, kompanija će morati da izvrši povraćaj svih sredstava koja su dodijeljena kao nezakonita državna pomoć.

Dakle, situacija zahtjeva pozornost na svim nivoima.

Iz tog razloga resorno ministarstvo će, u saradnji sa menadžmentom kompanije, raditi na iznalaženju odgovarajućeg modela koji bi mogao dovesti do ponovnog uspostavljanja ove pomorske linije. A modeli su različiti. Od mogućnosti uspostavljanja javno-privatnog partnerstva do uspostavljanje linije od nekog drugog brodara.

U odnosu na dio Vašeg pitanja koje se odnosi na odluku Skupštine akcionara o kupovini broda AF "Frančeska" – podsjećam Vas da je to odluka koju je inicirala prethodna Vlada. Vjerujem, da će se novi Odbor direktora kada bude formiran, odgovorno odnijeti prema ovoj i svim dosadašnjim odlukama.

Ono što je, u ovom trenutku sigurno, to je da ona (iako još uvijek formalno na snazi) u dogledno vrijeme ne može biti realizovana, iz prostog razloga što je iz svega navedenog jasno da AD "Barska plovidba" ne posjeduje sredstva za kupovinu ovog niti bilo kog drugog broda.

Na samom kraju, ponavljam da je interes ne samo opštine već i cijele Crne Gore da u punom kapacitetu koristi potencijale Bara – te u tom smislu, Vama i svima koji imaju konkretne predloge i rješenja stojim na raspolaganju.

S poštovanjem,

**PREDSJEDNIK**

**mr Milojko Spajić**